Fagan har sammen med Michael Antoniou og Claire Robinson skrevet boken som i 2015 ble oversatt av Trond Skaftnesmo til norsk med forord av Terje Traavik som er konsulent ved GenØk. Boken trekker blant annet frem en studie av den diskrediterte forskeren Gilles-Éric Séralini, og hevder denne holdt høyere kvalitet enn den forskningen som legges til grunn for godkjennelse av genmodifiserte organismer. Samme år utga Fagan rapporten sammen med Traavik og hans kollega fra GenØk Thomas Bøhn. Rapporten forsøker å rehabilitere Séralinis studie fra 2012 hvor det ble konkludert med at rotter foret med genmodifisert mais hadde forhøyet kreftrisiko. Studien fikk hard kritikk fra et samstemt vitenskapelig miljø, og den ble trukket tilbake da det ble klart at konklusjonene som var trukket ikke ble støttet av studiens forsøksdata. Fagan hevder imidlertid at studien ble trukket for å beskytte EUs tidligere beslutning om å tillate GMO.